《赋得陶渊明无钱对菊花》
明代·宋兆礿

秋风吹菊遍东篱，百卉无颜不敢奇。天生千古一陶令，人外欣赏深相知。

相知相赏成清友，角巾在瓮杯在手。角巾在瓮杯在手，偶然瓶尽花知否。

先生无酒亦无求，于焉绕径自夷犹。东皋日出淡烟锁，采之盈掬清芬朵。

陶公爱菊晚节高，菊亦爱公高似我。忘言相对与谈玄，有菊空尊亦自可。

东家酣畅九日天，霜枝摧辱俗夫前。西家黄白排成队，粉黛无色相为妍。

即令有酒洗妆在，花之神理已不全。何似陶公篱落下，不衫不履自翩翩。

天生姿骨大疏放，种花亦如其人焉。满径黄金清富贵，谁云五柳真无钱。

有钱何与菊花事，无酒逃却花间禅。陶公得意每如此，书不求解琴无弦。

作者简介：宋兆礿（一五九九 — 一六四一），字尔孚。揭阳人。明思宗崇祯元年（一六二八）进士。初授广昌知县，莅任才十月，以父丧归。服阕，补仁和知县，在任五年，以清廉不能具常例，失鹾使者欢，解绶归里。卒年四十三。有《旧耕堂稿》。清康熙《潮州府志》卷九上有传。